Politiet har nu besluttet at offentliggøre navnene på de to søstre, der fredag morgen blev fundet indebrændt i en bil ved Berlin. Det skyldes pressens omtale af sagen, hvor pigernes far på 40 år fik svære forbrændinger. - Vi kan bekræfte, at vi arbejder ud fra den teori, at det er Line Sofie Rudgaard og Marlene Marie Rudgaard, der er fundet i bilen, siger vicepolitiinspektør Ole Kristensen til nordjyske.dk. Line Sofie blev ni år, mens Marlene Marie var 10. De boede ved Øster Hurup. Børnene blev fundet indebrændt i farens Suzuki vest for Berlin fredag morgen. En lastvognschauffør på motorvejen så den svært tilskadekomne far og slog alarm. Derefter ledte faren politifolk hen til bilen, der stod parkeret på en skovvej i nærheden af byen Nauen I en helikopter blev manden fløjet til et hospital i Berlin, hvor han behandles for sine forbrændinger. Det tyske politi forsøger nu at komme med en forklaring på den tragiske hændelse. Tidligst mandag regner man med at kunne afhøre faren, har en talsmand for politiet i delstaten Brandenburg oplyst. Nordjyllands Politi har håndteret sagen, som om det var en drabssag - men det betyder ikke, at det dermed er fastslået, at der er tale om en forbrydelse. - Det har vi gjort ud fra et efterforskningsmæssigt synspunkt for at lukke alle huller, siger Ole Kristensen til Ritzau. - Vi har kun assisteret tyskerne. Vi har ingen sag her i Danmark, men har blot overgivet de oplysninger, vi har, siger vicepolitiinspektøren. En talsmand for de tyske myndigheder har sagt, at man "må tage højde for alle muligheder i efterforskningen." Faren og de to piger havde været på ferie i Tyskland. Politiet i Brandenburg ventes mandag at offentliggøre resultatet af obduktionen af de to lig.
De to piger på ni og 10 år, der mistede livet i en bil nær Berlin, er fra Øster Hurup.